聯合車站 (多倫多)

聯合車站（英文：Union Station；法文：Gare Union）係加拿大安大略省多倫多最重要、亦都係最繁忙嘅交通樞紐，位於多倫多 Front Street West，界乎卑街同約克街（York Street）之間，狹義上指火車站大樓；呢座大樓嘅業權屬於多倫多市政府，但係車廠同鐵路就屬於省級嘅都市聯通，大樓同附近嘅鐵路設施喺1975年被列為加拿大國家歷史遺蹟，建築風格係布雜藝術嘅大樓本身喺1989年亦被列為係文物嘅火車站。 廣義上，喺粵語同英文，聯合車站除咗火車站大樓之外，亦都包括東面嘅巴士總站（卑街對面，要過橋）、北面嘅地下鐵站同西面嘅聯合車站機場列車新翼，呢四個車站都係 Union Station（地鐵站同巴士站法文唔同名），當地中文傳媒亦都統稱做聯合車站，大樓入面嘅車站地圖亦都包括哂呢四部分同地面嘅約克街長廊（York Street Promenade）。 交通 火車 狹義嘅聯合車站（火車站大樓）提供嘅客運服務包括： 都市聯通嘅 GO（gou1） 火車（通勤火車），連接多倫多市邊緣以至 GTHA 區內其他地方 Ontario Northland 嘅火車，連接安省北部 加拿大維亞鐵路（VIA Rail Canada）嘅火車，連接 GTHA 以外，加拿大國內其他地方 美國國家鐵路客運集團（Amtrak）嘅火車，連接美國 如果計埋機場列車大樓，提供嘅服務亦都包括： 都市聯通嘅機場快線（UP（ap1） Express），連接多倫多皮爾遜國際機場 由於要同時服務多倫多－溫莎同多倫多－滿地可伊兩條加拿大最繁忙嘅走廊，聯合車站每日服務嘅乘客超過25萬人次。 地下鐵、輕鐵、巴士 廣義嘅聯合車站，地下鐵站部份提供嘅客運服務包括： 多倫多地下鐵1號線，服務範圍包括多倫多本市同北便嘅旺市 多倫多公車局嘅湖濱輕鐵線嘅509號街車（國家展覽場）同510號街車（士巴丹拿地鐵站） 巴士總站部份提供嘅客運服務包括： 都市聯通嘅 GO 巴士，連接多倫多市邊緣以至 GTHA 區內其他地方 附近街線包括： 多倫多公車局巴士19號（卑街）、72號（Pape 地鐵站）、97號（央街）同121號（Esplanade-River） 公共藝術 喺聯合車站範圍內裝置咗幾件公共藝術： 1985年，火車站大樓啟用58年之後，首次亮相裝咗喺大樓北正面正門方向嘅雕塑，呢件作品係由意大利藝術家 Francesco Perilli 創作，叫《Monument to Multiculturalism》。呢件其實係複數性作品（artist’s multiple），喺世界其他地方仲有四件。 2015年，地鐵站新月台啟用嘅時候，首次亮相裝咗喺月台中央170米長嘅玻璃畫，由安省美術設計大學嘅 Stuart Reid 教授創作，叫《zones of immersion》，畫中嘅係畫家筆下嘅乘客，係但係有啲乘客覺得件作品唔開心。 2021年，喺重建後嘅巴士總站入面首次亮相多倫多藝術家 Anna Passakas 同 Radoslaw Kudlinski 共同創作嘅壁畫。 參考